Búist er stormi eða roki víða um land og hríð eða stórhríð á Vestfjörðum og Norðurlandi í dag og á morgun , að því er segir í athugasemd veðurfræðings . „ Gengur í norðaustan 20 - 28 m / s síðdegis , en hægari norðaustantil á landinu . Skafrenningur um allt land og víða él en úrkomulítið á Suður - og Vesturlandi . Heldur hægari eftir hádegi á morgun . Þurrt um landið suðvestanvert , rigning á Austfjörðum , en slydda eða snjókoma norðantil . Vægt frost , en hiti um og yfir frostmarki á morgun . “ Nánar um veðurspána : Frá klukkan 15 í dag til klukkan 1 í nótt er á Suðurlandi spáð norðaustan 20 - 28 metrum á sekúndu , hvassast undir Eyjafjöllum með vindhviðum yfir 40 m / s í vindstrengjum við fjöll . Skafhríð verður með lélegu skyggni og ekkert ferðaveður . Hætta er á foktjóni . Einnig er nærri stórstreymt og má búast við óvenjuhárri sjávarstöðu á flóði . Á Faxaflóa frá klukkan 16 í dag til 2 í nótt er spáð norðaustan 20 - 28 , hvassast á Snæfellsnesi með vindhviðum yfir 40 m / s í vindstrengjum við fjöll , t.d. á Kjalarnesi og undir Hafnarfjalli . Skafhríð með lélegu skyggni og ekkert ferðaveður . Hætta er á foktjóni . Á Breiðafirði er spáð norðaustan 20 - 28 , hvassast austan til á spásvæðinu með vindhviðum yfir 40 m / s í vindstrengjum við fjöll . Él og skafhríð með lélegu skyggni og ekkert ferðaveður . Hætta er á foktjóni .